UPDATE – Reprezentanţii Rafinăriei Petromidia au informat că vineri dimineaţă a avut loc o aprindere în instalaţia de Hidrofinare Benzină, fiind stinsă fără a exista victime.
Conform sursei menţionate, în prezent Rompetrol Rafinare desfăşoară revizia generală a Rafinăriei Petromidia. Activităţile şi operaţiunile sunt oprite pentru lucrări de mentenanţă, recertificare şi modernizare a unităţilor de producţie. AGERPRES
Planul Roşu de Intervenţie a fost dezactivat în urma exploziei produse vineri la Rafinăria Petromidia, la faţa locului rămânând în continuare şase echipaje de pompieri, a anunţat ISU Dobrogea.
'Începând cu ora 10,00 se dezactivează Planul Roşu de Intervenţie, autospecialele se retrag în bază, rămân doar şase la faţa locului pentru asigurarea măsurilor de siguranţă din orele următoare', au spus reprezentanţii ISU Dobrogea.
Conform acestora, un număr de 20 de persoane au fost evacuate, iar restul angajaţilor au ieşit singuri afară în urma exploziei de la Rafinăria Petromidia.
În sprijinul echipajelor care au intervenit iniţial la faţa locului a fost trimisă şi autospeciala transport roboţi de la ISU BIF, precum şi alte patru maşini de stingere din cadrul ISU Ialomiţa şi ISU Călăraşi.
O explozie s-a produs, vineri, la Rafinăria Petromidia, autorităţile activând Planul Roşu de Intervenţie.
'A fost activat Planul Roşu de Intervenţie la ora 8,40. Din primele intervenţii este vorba de o explozie neurmată de incendiu. Misiunea este în dinamică', a informat ISU. AGERPRES